L'annu novu

L'annu novu hè una puesia di Petru Lucciana. Hè stata publicata in L'Annu Corsu in u 1923.

L'annu novu
Annu novu, eo ti salutu!                                                
Hai di fiori una curona;                                                  
Di speranze è sogni splende                                            
Tutta quanta a to persona;                                              
Ma chì hà esperienza                                     
Ùn si fida à l’apparenza. 

N’aghju vistu vene assai
Di i fratelli toi maggiori,
Carche e mane di prumesse;
Eppo, invece di favori,
Calci è pugni m’hanu datu,
Cum'è un polpu m’hanu pistatu!

Tante cose ùn ti dummandu
Cunsigliere municipale,
Marghigliè, nè crucifissu
Ùn vogliu esse, nè u ghjurnale
Di u mio nulla empie ùn mi piace.
Bramu solu salute è pace.

Quandu giovanu eru anch’eo,
È ùn sputava ancu i mio denti,
Cridia u mondu una carriera
Duve a palma hè di i valenti.
Cambiatu emu o eo od ellu,
Ch'è mi pare avà un burdellu.

Omi è donne in cunfusione,
Cum'è mascare, daretu
À pastizzi è bichjerini
Ghjornu è notte corre vedu;
Ed ùn guardanu, e carogne,
S’elli scoprenu e vergogne.

Ma leghjendu i libri antichi,                                           
Sti lamenti pur ci trovu;                                                
Sicchè in fondu di u mio core
Dulurosi dubii eo provu.                                                
Serà vera chì u  mondu tuttu                                              
Statu hè sempre cusi bruttu ?                                            

Oh, sia pur cumm’ella sia!                                                     
S'è ci hè u goffu, ci hè ancu u bellu,                                         
È di questu eo mi cuntentu,                                             
À chì u vole lascendu quellu;                                                  
È ripete quì mi piace                                                    
Dà mi tù salute è pace !

Da vede dinù
 Petru Lucciana

Categoria:Puesia in lingua corsa